Николай Дойнов 06 ноември 2020 06 : 22 Обновена в 16 : 16 Доналд Тръмп се готви да води съдебна битка Напрегнатото очакване в САЩ продължава и все още не е ясно кой ще е следващият президент . В последните часове се обърна временният резултат в Джорджия . Досега там водеше Доналд Тръмп , но вече води Байдън . Въпреки че разликите са изключително малки , тенденциите сочат , че Байдън може да спечели южния щат . Американски медии изчисляват , че ако не спечели Джорджия , Доналд Тръмп не може да събере необходимите 270 гласа в Избирателната колегия . Байдън спечели и Пенсилвания . В щата той изпревари Тръмп с 5587 гласа , пише Би Би Си . Байдън е на крачка от победата , но Тръмп се готви да води съдебна битка . Пред журналисти в Белия дом той отново заяви , че се смята за победител и обвини демократите , че се опитват да му откраднат победата . Заплитането на сюжета около изборите започна с туит на Тръмп , който гласеше : „ Във всички щати , в които победата е за Джо Байдън , резултатът ще бъде оспорен ” . Преди публикуването на съобщението на пресконференция щабът на Тръмп заяви , че сериозно обмисля да атакува изборните резултати в съда . Съществува обаче вероятност щатски съдилища да откажат повторно преброяване . Политическата реакция след туита на Тръмп дойде обаче не от демократи , а от изявени републиканци , които нападнаха президента и заявиха , че не може да си позволява атаки срещу основни принципи на американската държава . Те призоваха преброяването в петте важни щата – Джорджия , Невада , Пенсилвания , Аризона и Северна Каролина , да продължи . Според Fox News към момента Байдън е събрал 264 електорални гласа , при необходими 270 за спечелването на президентския пост . Тези данни на медията обаче са включвали Аризона към актива на кандидата на демократите . Оказа се обаче , че в щата Тръмп има шанс да настигне и дори да задмине Байдън . По - късно през нощта Тръмп даде пресконференция от Белия дом . Трите големи национални телевизии в САЩ – CBS , NBC и ABC , спряха директното излъчване на речта на президента . По време на изявлението си Тръмп заяви , че се опитват да откраднат победата му и че ще се обърне към съда , завеждайки дела . Липсата на доказателства в думите на президента беше коментирана на национално ниво . „ Целта ни е да защитим неприкосновеността на изборите . Няма да позволим на корупцията да открадне такива важни избори или които и да било избори и не можем да допуснем някой да принуждава избирателите да замълчат или да фалшифицира резултатите от вота . Смятаме , че ще спечелим много лесно . Ще има много съдебни дела , защото имаме доказателства и вероятно нещата ще приключат в най - висшия съд на страната ” , посочи президентът Доналд Тръмп . В свое изявление Джо Байдън призова хората да бъдат спокойни . Той също не изключи възможността вотът да бъде решен от съда . „ Не се съмняваме , че когато броенето приключи , сенатор Харис и аз ще бъдем обявени за победители . Затова моля всички да останат спокойни . Процесът работи . Преброяването приключва и ще знаем резултата много скоро . Благодаря на всички за търпението ” , заяви Байдън .